## MODELI PËR DOKUMENTIN KONSULTATIV

**Për projektvendimin “Për përcaktimin e përbërjes, funksioneve dhe procedurës së Komisionit për shqyrtimin e kërkesës për njohjen e një pakice kombëtare”**

|  |
| --- |
| Ministria e Brendshme fton qytetarë, organizata të shoqërisë civile dhe përfaqësues të tjerë të publikut të interesuar për të kontribuar pëgjatë procesit të konsultimit publik të projektvendimit “Për përcaktimin e përbërjes, funksioneve dhe procedurës së Komisionit për shqyrtimin e kërkesës për njohjen e një pakice kombëtare”.Ministria e Brendshme mirëpret komente nga:* Akademikë
* Anëtarë të minoriteteve/pakicave
* Shoqëri civile
* Qytetarë
 |

Kohëzgjatja e konsultimeve:

|  |
| --- |
| Konsultimi publik do të zgjasë 1 muaj, nëpërmjet pubikimit në RENJK, nga 22 qershor deri më 20 korrik 2020. |

Si të përgjigjeni:

|  |
| --- |
| Mund të merrni pjesë në procesin e konsultimeve publike duke dërguar komente/kontribute për projektin:* Duke plotësuar formularin online të Regjistrin Elektronik për projektligjit, në adresën elektronike: [http://ëëë.konsultimipublik.gov.al](http://www.konsultimipublik.gov.al):
* Duke dërguar propozimet/sugjerimet tuaja në adresën elektronik të Ministrisë së Brendshme: Ministria.Brendshme@mb.gov.al.
 |

Kontakti:

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet*.*Znj. Keti Suli – Koordinatore e Konsultimit Publik, e-mail: keti.suli@mb.gov.alZnj. Dorela Kararaj, Specialiste në Drejtorinë Juridike të Ministrisë së Brendshme, e-mail: Dorela.kararaj@mb.gov.al. Z. Fatmir Shehu, Drejtor i Drejtorisë Juridike, MB, e-mail: fatmir.shehu@mb.gov.al.  |

Datat dhe vendet e takimeve publike:

|  |
| --- |
| Për këtë projektakt gjatë muajit korrik dhe muajit gusht 2020, janë organizuar disa takime apo tryeza konsultimi, me prezencën edhe të Ministrit të Brendshëm, përfaqësuesve të Ministrisë për Evropën dhe Punët e Jashtme, grupe interesi dhe shoqëri civile, si dhe Komiteti Shtetëror i Pakicave Kombëtare.Këto takime jane zhvilluar në ambientet e Ministrisë së Brendshme dhe sallës së mbledhjeve ne Pallatin e Kongreseve, Tiranë. |

Sfondi i propozimit legjislativ

|  |
| --- |
| Ligji nr. 96/2017 “Për mbrojtjen e pakicave kombëtare në Republikën e Shqipërisë”, ka njohur pakicat kombëtare në Republikën e Shqipërisë, ku aktualisht janë njohur 9 pakica kombëtare. Njohja formale e një pakice kombëtare, e ndryshme nga ajo e përcaktuar në këtë ligj, bëhet nëpërmjet paraqitjes së kërkesës pranë Ministrit të Brendshëm nga grupi i shtetasve i përbërë nga jo më pak se 300 persona, që pretendojnë se i përkasin një pakice kombëtare dhe shqyrtohet nga Komisioni ad hoc që ngrihet për këtë qëllim, sipas përcaktimeve të nenit 4, të këtij ligji, para se të bëhet njohja formale me ligj. Në këto kushte, hartimi i këtij projektvendimi garanton të drejtën e një grupi shtetasish që pretendojnë se i përkasin një pakice kombëtare, të paraqesin një kërkesë për njohjen e tyre si pakicë kombëtare, pranë një Komisioni ad hoc, të ngritur për këtë qëllim, në përbërje të të cilit, përfaqësohen të gjitha institucionet, fusha e përgjegjësisë së të cilave lidhet me të drejtat e pakicave kombëtare. Gjithashtu, në këtë projektvendim përcaktohet dhe procedura për shqyrtimin e kërkesës për njohjen e një pakice kombëtare nga personat e interesuar, të cilët plotësojnë kushtet e përcaktuara në ligjin nr. 96/2017 “Për mbrojtjen e pakicave kombëtare në Republikën e Shqipërisë”, afatet dhe e drejta e shtetasve që kanë paraqitur një kërkesë formale, që në rast refuzimi të kërkesës së tyre, të paraqesin ankim pranë gjykatës kompetente për zgjidhjen e mosmarrëveshjeve administrative. |

Propozimet

|  |
| --- |
| Ky projektvendim është hartuar në zbatim të ligjit “Për mbrojtjen e pakicave kombëtare në Republikën e Shqipërisë” dhe synon ngritjen, funksionimin e Komisionit për shqyrtimin e kërkesës së paraqitur nga grupi i shtetasve që pretendojnë se i përkasin një pakice kombëtare, përbërjen dhe përcaktimin e procedurave përkatëse.Nisur nga fakti që Komisioni për shqyrtimin e kërkesës përbëhet nga përfaqësues të institucioneve të ndryshme, është vlerësuar të ngrihet me urdhër të Kryeministrit.Ngritja dhe funksionimi i Komisionit me përfaqësim nga të gjitha institucionet përgjegjëse, do të bëjë të mundur që brenda afateve të përcaktuara në këtë projektvendim të shqyrtohet kërkesa dhe dokumentacioni shoqërues, të plotësohet dokumentacioni në rast mangësish dhe të merret një vendim i bazuar, pasi të vërtetohet përkatësia e një pakice kombëtare, që të vijohet më pas me procedurat për njohjen formale me ligj të kësaj pakice.Komisioni për të kryer funksionin e tij, do të mbështetet nga një Sekretariat Teknik, ngritja dhe funksionimi i të cilit, do të përcaktohet me urdhër të Ministrit të Brendshëm. |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projektligjit të propozuar. Për më tepër, ne kemi zgjedhur pyetjet e mëposhtme ku kontributi juaj do të jetë veçanërisht i vlefshëm, dhe të cilave mund t'i përgjigjeni duke plotësuar një pyetësor të shkurtër në internet.** Nuk kemi pyetje konkrete për këtë projektakt.
 |